Na temelju članka 46. Kolektivnog ugovora za djelatnost zdravstva i zdravstvenog osiguranja(„Narodne novine“ broj 29/18) i članka 30. stavka 1. točke 2. Statuta „Thalassotherapije“-Specijalne bolnice za medicinsku rehabilitaciju bolesti srca, pluća i reumatizma, Opatija, (u daljnjem tekstu: Bolnica), Upravno vijeće na 18. sjednici održanoj dana 18. veljače 2019. godine donosi

**PRAVILNIK**

**O OSNOVAMA I MJERILIMA ZA UTVRĐIVANJE**

**PRAVA NA POVEĆANJE PLAĆA TEMELJEM**

**PRIHODA OSTVARENIH NA TRŽIŠTU**

1. **OPĆE ODREDBE**

Članak 1.

 Ovim Pravilnikom uređuju se prava radnika Bolnice na povećanje plaće i postupak ostvarivanja povećanja.

Članak 2.

Radnik ima pravo na povoljniju plaću ako je takva plaća utvrđena ovim Pravilnikom ili kolektivnim ugovorom koji obvezuju Bolnicu.

Članak 3.

 Radnik koji svojim radom sudjeluje u stjecanju prihoda Bolnice pružanjem usluga na tržištu, pored redovnih poslova svog radnog mjesta, te iznad preuzetih ugovornih obveza sa HZZO-om ima pravo na povećanje plaće u skladu s osnovama i mjerilima utvrđenih ovim Pravilnikom.

 Osnove i mjerila za povećanje plaće su:

* opseg obavljenih poslova koji prelazi uobičajeni opseg obavljanja poslova tijekom radnog vremena,
* odnos prema radu,
* odnos prema pacijentima,
* pravodobno obavljanje poslova,
* sudjelovanje u radu kojim su postignuti natprosječni rezultati (rezultati kojima je postignuto povećanje prihoda ostvarenih na tržištu i unaprjeđenje kvalitete rada Bolnice),

 Upravno vijeće može naložiti Ravnatelju izmjenu osnova i mjerila za povećanje plaće.

Članak 4.

 Radnici koji obavljaju poslove koji su vezani uz pružanje usluga Bolnice na tržištu i odgovornosti u svezi s obnašanjem funkcije određenog položajnog radnog mjesta, i uz uvjet pozitivnog poslovanja Bolnice mogu primati dodatak na plaću u obliku stimulacije.

 Stimulacija se isplaćuje temeljem odluke Upravnog vijeća donesene na prijedlog Ravnatelja.

Članak 5.

 O isplati i visini iznosa povećanja plaće donosi se Odluka.

 Odluku iz stavka 1. ovog članka donosi Upravno vijeće na prijedlog ravnatelja.

**III. PRIJELAZNE I ZAVRŠNE ODREDBE**

Članak 6.

 Za slučajeve koji nisu uređeni ovim Pravilnikom, neposredno se primjenjuju odredbe kolektivnog ugovora.

 Ako je neko pravo iz radnog odnosa različito uređeno ugovorom o radu, ovim Pravilnikom, sporazumom sklopljenim između radničkog vijeća i Bolnice, kolektivnim ugovorom ili zakonom, primjenjuje se za radnika najpovoljnije pravo, ako zakonom nije drukčije određeno.

Članak 7.

Ovaj Pravilnik stupa na snagu osmog (8) dana od dana objavljivanja na oglasnoj ploči Bolnice.

Broj:01-000-00/19/94

U Opatiji, 18. veljače 2019. godine

  **PREDSJEDNICA UPRAVNOG VIJEĆA**

 **Prof.dr.sc. Romana Jerković, dr.med.**

 Poslovnik je oglašen na Oglasnoj ploči dana \_\_\_\_\_\_\_\_\_\_\_\_\_\_\_ 2019. godine i stupa na snagu \_\_\_\_\_\_\_\_\_\_\_\_\_\_\_\_2019. godine.

 **RAVNATELJ**

 **Prof.dr.sc. Viktor Peršić, dr.med.**